हरियाणा रोडवेज कर्मचारियों की हड़ताल के कारण प्रशासन द्वारा लोकल रूट पर लगाई गई एक टूरिस्ट बस में अचानक आग लग गई। बस पूरी तरह से जलकर राख हो गई। इसमें सवार सवारियां बाल-बाल बची। शनिवार को करनाल से मेरठ रोड स्थित बडौली तक जा रही टूरिस्ट बस में 52 सवारियां बैठी थी। सवारी ज्यादा होने के कारण कुछ खड़े होकर सफर कर रहे थे। करनाल से 15 किलोमीटर आगे निकलते ही बस में अचानक आग लग गई। इंजन से शुरू हुई आग ने पूरी बस को घेर लिया। घटना स्थल के आसपास खेतों में काम कर रहे लोगों ने आकर बस के शीशे तोड़ सवारियों को बाहर निकाला। कुछ ने बस की खिड़कियों से कूदकर अपनी जान बचाई।